Zuma oorleef mosieLP’s wat op 5 April 2016 teen die mosie gestem het om pres. Jacob Zuma in ‘n staat van beskuldiging te plaas (Foto: Demokratiese Alliansie, Twitter) Die ANC het Dinsdag in die nasionale vergadering ŉ mosie deur die opposisie, dat pres. Jacob Zuma in ŉ staat van beskuldiging geplaas moet word, uitgestem. Die mosie, wat deur die Demokratiese Alliansie gebring is en vurig deur die Ekonomiese Vryheidsvegters en meeste kleiner opposisiepartye ondersteun is, het 143 stemme ten gunste daarvan en 233 stemme daarteen ontvang. “Julle het teen die mense van Suid-Afrika gestem, julle is almal verraaiers,” het Julius Malema, leier van die EFF, gesê terwyl hy sy party uit die nasionale vergadering ná die stemmery gelei het. Malema het vroeër adjunkpresident Cyril Ramaphosa en minister van finansies Pravin Gordhan versoek om die mosie te ondersteun om Zuma uit sy amp te verwyder. Die mosie kom ná verlede week se uitspraak deur die konstitusionele hof dat die president die Grondwet oortree het toe hy versuim het om ag te slaan op die openbare beskermer se bevindings oor sy huis in Nkandla, KwaZulu-Natal. “Ons wil sien of mnr. Ramaphosa, minister Pravin, minister Jonas, die liefling van anti-korrupsie, vir hierdie korrupsie en teen die grondwet gaan stem,” het Malema gesê. Hy het Ramaphosa daaraan herinner dat hy beskou word as een van die vaders van die Grondwet. John Jeffery, adjunkminister van justisie, het tydens sy spreekbeurt aan LP’s gesê die konstitusionele hof het Zuma nie skuldig bevind aan ŉ growwe oortreding van die grondwet nie. Volgens hom het die president nooit “te kwader trou” opgetree nie, aangesien dit, tot en met die uitspraak, nie duidelik was of die openbare beskermer se opdragte bindend was nie. ANC-LP Mmamoloko Kubayi het die debat afgesluit en voorgestel dat die mosie om Zuma in ŉ staat van beskuldiging te plaas, direk van stapel gestuur is ná die uitspraak en dat dit ŉ “misplaaste imperialistiese komplot” is. Volgens haar het Zuma homself “voor die nasie verneder en om verskoning gevra”. Kubayi het haar ook sterk uitgespreek teen die New York Times en wou weet hoe “durf dié publikasie hom uitlaat oor die Suid-Afrikaanse regering”. Die ANC se nasionale werkkomitee het Maandag ook, op die vooraand van die debat, gesê Zuma het homself verneder en om verskoning gevra. Zuma het Vrydagaand in ŉ regstreekse uitsending gesê hy sal die konstitusionele hof se uitspraak respekteer. Trevor Manuel, voormalige minister van finansies, het Dinsdag tydens ŉ onderhoud met Soweto TV hom by ANC-staatmakers Mathews Phosa en Ahmed Kathrada aangesluit en versoek dat Zuma moet bedank. This is the list of MP’s that represent YOU, but voted AGAINST #ImpeachZuma & AGAINST the Constitution. pic.twitter.com/dsD9fQLqjm — Democratic Alliance (@Our_DA) April 5, 2016